text: Fødevareminister vil i staldene
  29 december 2010 kl. 13.49
  Nu skal svinestaldene undersøges
  Fødevareminister Henrik Høegh (V) kræver forholdene i svinestaldene undersøgt.
  Det skriver Politiken og Morgenavisen Jyllands-Posten.
  Høegh har derfor bedt det nyoprettede Videnscenter for Dyrevelfærd undersøge, hvordan landmænd passer svinene.
  - Der er et politisk ønske om at få et billede af, hvordan det ser ud for branchen generelt, siger Henrik Høegh til Politiken.
  - Det er fint, at ministeren nu vil kortlægge den reelle standard i de danske svinestalde. Det giver os mulighed for at vise et andet billede af svinenes tilstand end det kritiske, der ofte har været fremme i medierne, siger direktør i Videnscenter for Svineproduktion, Nicolaj Nørgaard til Jyllands-Posten.
  